Koliko liječnici u jednom od bosanskohercegovačkih kantona poznaju i koriste medicinu utemeljenu na dokazima?

Cilj Ocijeniti upoznatost, znanje, uporabu i stavove o medicini utemeljenoj na dokazima (prema engl. *evidence based medicine*, EBM) i Cochrane knjižnici (prema engl. *The Cochrane Library*) među liječnicima u Zeničko-dobojskom kantonu.

Postupci U ovom presječnom istraživanju, zaposlenicima svih državnih zdravstvenih ustanova (2 bolnice i 11 institucija primarne zdravstvene skrbi) u Zeničko-dobojskom kantonu poštom smo poslali upitnik kojim smo ispitali njihovu upoznatost s Cochrane-om, Cochrane knjižnicom njezinom uporabom, pristup EBM bazama podataka te pristup Internetu na radnom mjestu. Ispunjeni upitnik vratilo je 358 od 559 liječnika (63,69%).

Rezultati 23,18% ispitanika ustvrdilo je da imaju pristup EBM bazama podataka, no samo ih je 3,91% navelo koje točno baze koriste. 35,7% ispitanika točno je odgovorilo na pitanje o najvišoj razini dokaza u EBM, 34,64% ih je čulo za Cochrane, dok ih je 32,68% čulo za Cochrane knjižnicu. Informacije o Cochrane knjižnici uglavnom su dobivali putem Interneta i od kolega, dok su informacije o EBM dobivali putem trajne medicinske izobrazbe.

Zaključak Iako liječnici u Zeničko-dobojskom kantonu imaju pozitivan stav o EBM, slabo su upoznati s ovim konceptom te nedovoljno koriste publikacije sa otvorenim pristupom i Cochrane knjižnicu. Iz ovih razloga, potrebno je osmisliti obrazovne intervencije koje bi popularizirale EBM i Cochrane, ne samo među studentima i liječnicima, već i u široj javnosti.